  Анжелика Тихонова корреспондент Нылкышноослэн калыккуспо нуналзы азьын, 5-тӥ южтолэзе, Ижкарысь Кузебай Герд нимо йӧскалык музейын «Нылкышно мотопробегъёс кунлэн историяяз» («Женские мотопробеги в истории страны») пумиськон ортчоз. Ужрадэ 1976-тӥ арын кыкетӥ нылкышно мотопробеге пыриськем кышномуртъёс лыктозы. Со сярысь ужъюртлэн пресс-службаез ивортэ. Кунамы нырысетӥез нылкышно мотопробег ӵапак Ижкарын кутскиз. 1936-тӥ арын 15 нылкышноос Ижкарысь мотоцикл поттонъя кун заводын бичам «ИЖ-7» мотоциклъёсын 10 нунал ӵоже Ижкар-Москва сюресэз ортчизы 40 ар ортчыса, 1976-тӥ арын, «ИЖмаш» завод, кытчы мотоцикл поттонэз выжтӥзы, кыкетӥзэ нылкышно мотопробегез радъяз: Ижкар – Ковров – Минск – Киев – Ижкар. Та рад кышномуртъёс али гинэ конвейерысь васькем «ИЖ Планета Спорт», «ИЖ Планета - 3», «ИЖ Юпитер - 3» мотоциклъёсын сюрес вылэ потӥзы. Мотопробегзы 15 нунал кыстӥськиз, со пӧлысь 11 нуналзэ – жаль зориз. Ӵапак со мотопробеге пыриськемзы, нырысетӥ мотопробегысь нодъясьёссы сярысь асьсэос нылкышноос вералозы.  Озьы ик пумиськонын нырысетӥ мотопробеге пыриськем Мария Шкляевалэн – лапегеныз сэрен быдэссэ сямен сюрессэ бензобак вылын пуконо луэм нылкышнолэн – нылыз но луоз. Со анаезлэсь туспуктэмъёсын синпель альбомзэ ваёз, сыӵе бичетъёс 1936-тӥ арын мотопробеге пыриськем котькуд нылкышнолэн вал. Пумиськонлэн программаез: 1936-тӥ арын ортчем Ижкар – Москва нырысетӥ нылкышно мотопробеглэн историез; 1976-тӥ арын ортчем кыкетӥ нылкышно мотопробеге пыриськисьёслэн тодэ ваёнъёссы; Ижкар – транзит. XXI даурысь нылкышно мотопробегъёс. Пумиськон «Мотоцикл ИЖ: история, инженерия, спорт, культура» музей лекториез усьтоз. Ужрадэ пыриськисьёс «Ижевские мотоциклы» адӟытонэз учкыны быгатозы. Пумиськонэ вань мылкыд карисьёсты ӧтё. Кутсконэз – 18 часын. Дуныз: мӧйыослы – 60 манет, льготая – 40 манет. Тодэ вайытом, та дыре Удмуртиысь Кузебай Герд нимо йӧскалык музейын Быдӟым Вормонлы 75 ар тырмонлы сӥзем «Я расскажу вам о войне» адӟытон (6+) ужа. Тегъёс: Мерлык Ижкар Удмуртия история нылкышноос  